CELEX: 32015R0768
Language: lt
Date: 2015-05-11 00:00:00
Title: 2015 m. gegužės 11 d. Tarybos reglamentas (ES) 2015/768, kuriuo Europos Parlamento ir Tarybos reglamento (ES) Nr. 331/2014, kuriuo nustatoma mainų, pagalbos ir mokymo programa, skirta apsaugai nuo eurų padirbinėjimo (programa „Pericles 2020“), taikymas išplečiamas nedalyvaujančioms valstybėms narėms

14.5.2015   
            
            
               LT
            
            
               Europos Sąjungos oficialusis leidinys
            
            
               L 121/1
            
         TARYBOS REGLAMENTAS (ES) 2015/768
   2015 m. gegužės 11 d.
   kuriuo Europos Parlamento ir Tarybos reglamento (ES) Nr. 331/2014, kuriuo nustatoma mainų, pagalbos ir mokymo programa, skirta apsaugai nuo eurų padirbinėjimo (programa „Pericles 2020“), taikymas išplečiamas nedalyvaujančioms valstybėms narėms
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 352 straipsnį,
   atsižvelgdama į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   atsižvelgdama į Europos Parlamento pritarimą,
   laikydamasi specialios teisėkūros procedūros,
   kadangi:
   
               (1)
            
            
               Europos Parlamento ir Tarybos reglamente (ES) Nr. 331/2014 (1), kuriuo nustatoma programa „Pericles 2020“ ir kuriuo pakeičiama Periklio programa, nustatyta Tarybos sprendimu 2001/923/EB (2), numatyta, kad jis taikytinas valstybėse narėse pagal Sutartis. Sutarties dėl Europos Sąjungos veikimo 139 straipsnyje nustatyta, kad jos 133 straipsnyje nurodytos priemonės, reglamentuojančios euro naudojimą, netaikomos valstybėms narėms, kurioms taikoma išimtis;
            
         
               (2)
            
            
               vis dėlto pagal programą „Pericles 2020“ įgyvendinami informacijos bei darbuotojų mainai ir pagalbos bei mokymo priemonės turėtų būti vienodi visoje Sąjungoje, todėl turėtų būti imtasi reikiamų priemonių siekiant užtikrinti tokį pat euro apsaugos lygį valstybėse narėse, kurioms taikoma išimtis;
            
         
               (3)
            
            
               todėl Reglamento (ES) Nr. 331/2014 taikymas turėtų būti išplėstas valstybėms narėms, kurios nėra Tarybos reglamente (EB) Nr. 974/98 (3) apibrėžtos dalyvaujančios valstybės narės (toliau – nedalyvaujančios valstybės narės);
            
         
               (4)
            
            
               tikslinga užtikrinti sklandų ir nepertraukiamą perėjimą nuo Periklio programos prie programos „Pericles 2020“ ir tikslinga suderinti šio reglamento galiojimo trukmę su Tarybos reglamentu (ES, Euratomas) Nr. 1311/2013 (4). Todėl šis reglamentas turėtų būti taikomas nuo 2014 m. sausio 1 d.,
            
         PRIĖMĖ ŠĮ REGLAMENTĄ:
   1 straipsnis
   1.   Reglamento (ES) Nr. 331/2014 taikymas išplečiamas kitoms valstybėms narėms nei Reglamento (EB) Nr. 974/98 1 straipsnio a punkte apibrėžtos dalyvaujančios valstybės narės.
   2.   Šio straipsnio 1 dalyje nurodytų valstybių narių kompetentingos nacionalinės valdžios institucijos laikomos finansavimo reikalavimus atitinkančiais subjektais, kaip apibrėžta Reglamento (ES) Nr. 331/2014 5 straipsnyje.
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2014 m. sausio 1 dienos.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. gegužės 11 d.
      
         
            Tarybos vardu
         
         
            Pirmininkas
         
         J. DŪKLAVS
      
   
   
      (1)  2014 m. kovo 11 d. Europos Parlamento ir Tarybos reglamentas (ES) Nr. 331/2014, kuriuo nustatoma mainų, pagalbos ir mokymo programa, skirta apsaugai nuo eurų padirbinėjimo (programa „Pericles 2020“), ir kuriuo panaikinami Tarybos sprendimai 2001/923/EB, 2001/924/EB, 2006/75/EB, 2006/76/EB, 2006/849/EB ir 2006/850/EB (OL L 103, 2014 4 5, p. 1).
   
      (2)  2001 m. gruodžio 17 d. Tarybos sprendimas 2001/923/EB, nustatantis mainų, paramos ir mokymo programą, skirtą euro apsaugai nuo klastojimo (Periklio programą) (OL L 339, 2001 12 21, p. 50).
   
      (3)  1998 m. gegužės 3 d. Tarybos reglamentas (EB) Nr. 974/98 dėl euro įvedimo (OL L 139, 1998 5 11, p. 1).
   
      (4)  2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).